Diari Oficial de la Generalitat Valenciana


Sumari del DOGV 8052, del 31-05-2017 (2017/3835)

RESOLUCIÓ de 27 d'abril de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 143/15-AIA les Coves de Vinromà.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8052

Data del DOGV
:   31-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3835


Data del document
:   27-04-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 27 d'abril de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 143/15-AIA les Coves de Vinromà. [2017/3835]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 143/15-AIA les Coves de Vinromà.  
  
«Declaració d'impacte ambiental  
Expedient: 143/15-AIA.  
Títol: Explotació porcina de 748 mares reproductores per a la producció de gorrins de 20 kg.  
Promotor: Moberse, CB.  
Autoritat substantiva: Ajuntament de les Coves de Vinromà.  
Localització: parcel·les 98 i 101, del polígon 23, del terme municipal de les Coves de Vinromà (Castelló).  
Descripció del projecte  
1. Objecte del projecte  
L'objecte del projecte és l'obtenció de la llicència ambiental d'acord amb la Llei 6/2014, de 25 de juliol, de prevenció, qualitat i control ambiental, per a una explotació porcina amb capacitat per a 748 mares reproductores per a la producció de gorrins de 20 kg, ubicada en el terme municipal de les Coves de Vinromà, província de Castelló.  
  
2. Principals característiques del projecte d'acord amb la documentació aportada  
L'explotació s'ubicarà en les parcel·les 98 i 101, del polígon 23, del terme municipal de les Coves de Vinromà, en sòl no urbanitzable comú. Les parcel·les tenen una superfície total de 28.339 m² i estiguen situades a una distància superior a 1.000 m de nucli urbà. S'aporta l'informe favorable de la Conselleria d'Agricultura, Medi Ambient, Canvi Climàtic i Desenvolupament Rural que estableix l'article 201 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, de data 17 de juny de 2015, ampliat posteriorment en data 23 de juliol de 2015, i modificat en data 2 de febrer de 2017 per a ajustar-lo a la capacitat de 748 mares reproductores.  
  
La parcel·la 98 està dedicada al cultiu d'ametlers en secà, arrancats i pendents de plantar novament, excepte una zona al sud d'aquesta ocupada per matoll. La parcel·la 101 està ocupada per garroferes.  
  
L'accés a l'explotació es realitza a través del camí rural Camí del Mas de Vilallonga. S'hi accedeix per aquest camí al nord de la parcel·la 98 en un recorregut aproximat de 560 metres lineals, en bon estat, però que haurà de condicionar-se en alguns punts per a la circulació dels camions de pinso i animals. Al sud de l'explotació es va projectar inicialment un segon accés a l'explotació. Pel fet que el camí es troba en zona forestal es va sol·licitar al promotor informació addicional respecte de les actuacions que tenia previst realitzar per al condicionament del camí i les possibles afeccions al terreny forestal. Finalment, el promotor ha optat per no utilitzar el camí d'accés esmentat, segons indica en informe de data 13 de febrer de 2017.  
  
L'explotació porcina es dedicarà a la producció intensiva de gorrins fins que aquests aconseguisquen un pes aproximat de 20 kg, moment en què es traslladen a centres d'engreix per a engreixar-los.  
Descripció de l'activitat i procés productiu.  
L'explotació porcina serà del tipus de producció «de gorrins de tipus mixt» on el procés productiu preveu el naixement i la cria en la transició des del deslletament fins que els gorrins aconsegueixen els 20 kg de pes viu, que després s'envien per al seu engreix posterior a altres explotacions.  
Tindrà capacitat per a 748 mares reproductores i s'hi produiran 20.824 gorrins a l'any, la qual cosa suposa una capacitat per cicle de 3.136 gorrins fins a 20 kg i 122 places per a porques jóvens de reposició i selecció, (les porques jóvens arriben amb 50-80 kg i es mantindran fins que aconseguisquen els 135 kg per al seu primer cobriment).  
L'explotació tindrà un procés productiu amb 22 lots en bandes setmanals de 34 parts/setmana, amb lactació de 28 dies basant-se en una producció mitjana de 12 gorrins deslletats per porca i 2,32 parts/porca/any, ja que es preveu utilitzar porques prolífiques.  
El procés productiu de l'explotació porcina serà:  
1r. Recepció de porques jóvens i període de quarantena en la nau D.  
2n. Adaptació de les porques jóvens en gàbies en la nau D.  
3r. Preparació de les mares jóvens per a cobriment en la nau A de gestació.  
4t. Cobriment i control de les mares en la nau A de gestació.  
5é. Gestació confirmada en la nau A de gestació.  
6é. Part i lactància en la nau B de paritoris i volta a la fase 4t.  
7é. Deslletament dels gorrins als 6 kg i transició fins a 20 kg en la nau C de deslletament.  
Descripció de les construccions i instal·lacions.  
L'explotació estarà delimitada en una àrea de l'interior de les parcel·les 98 i 101, d'11.278 m², tancada perimetralment en un contorn de 470 ml i que comptarà amb un subrecinte sanitari interior a la dita àrea, de 9.522 m², envoltat per 82 ml de tanca de protecció addicional a la tanca que delimita l'explotació, de manera que quedarà aïllada de l'exterior amb un control de les entrades i eixides de vehicles i permetent l'aportació del pinso sense haver d'accedir a l'interior del recinte.  
Es disposarà d'un gual sanitari a l'entrada de l'explotació disposat amb gual de formigó armat estanc per a emmagatzemar-hi aigua tractada amb sosa càustica, i junt amb ell, s'instal·larà un punt d'aigua dotat amb llança difusora d'alta pressió per a neteja i desinfecció dels vehicles que necessiten accedir a l'interior de l'explotació.  
Nau A: nau per a mares gestants, de 2.132,00 m² de superfície (82 m de llarg x 26 m d'ample) i 3 m d'alçària interior. Amb allotjaments de porques en grups, que agruparà porques de reposició, porques en cobriment-control i porques amb gestació confirmada, així com cinc parcs per a verros, de dimensions 4,32 m x 2,95 m.  
Nau B: nau de maternitat o paritoris. Dimensionada per a 170 places en cinc sales. Tindrà forma rectangular, amb estructura de formigó prefabricat, de 42,70 m x 24 m, i alçària lliure de 3 metres.  
Nau C: nau de deslletament. Amb forma rectangular i adossada a la façana est de la nau B de paritoris, amb dimensions de 42,45 m x 19,70 m, compartimentada en set sales independents amb accés a corredor lateral.  
Junt amb la façana est de la nau C de deslletament s'adossarà un mòdul F, de les mateixes característiques constructives que la nau, de dimensions 19,70 m x 6 m, compartimentat en dos zones, una per a la sala de calefacció i l'altra per a magatzem de pinso especial vitaminat per als gorrins acabats de deslletar. Aquest adossat F tindrà una superfície construïda de 118,20 m², amb dos sales interiors de 55,68 m² (F1- sala de calefacció) i de 47,56 m² (F2- magatzem de pinso).  
En la sala de calefacció s'instal·larà una caldera de biomassa apta per a materials combustibles sòlids de 180 kW de potència tèrmica i una tremuja d'acer per a 3.600 kg de capacitat de corfa d'ametla o pinyolada, en forma troncocònica elevada i dotada d'alimentador sense fi fins a la caldera.  
Nau D: nau per a porques jóvens de reposició. De dimensions 24 m x 12 m, amb capacitat per a 122 porques.  
Edifici E: edifici de serveis. Tindrà unes dimensions en planta de 15 m x 10 m, amb dos plantes i coberta a dos aigües. Albergarà unes quantes dependències, destinades a vestuaris i WC, amb accés des de l'exterior del recinte ramader i eixida obligatòria a l'interior, sala oficina de veterinari, sala de descans i el local lateral per a emmagatzematge d'ús ramader i per a albergar el tanc d'extracció dels purins i els utensilis necessaris (canonades del sistema d'abeuradors, reposició de tremuges defectuoses, [...]).  
En capçalera de les naus s'ubicaran un total de huit sitges per a emmagatzematge del pinso: dos per a la nau A i dos per a la nau B, amb capacitat per a 16.000 kg/sitja, dues sitges per a la nau C i un per a la nau D, amb capacitat per a 12.000 kg i una sitja de pinso medicat per a la nau C, de 8.000 kg de capacitat. Les huit sitges estaran ubicades a l'exterior de les naus, però a l'interior del recinte sanitari tancat, de diferents capacitats però les mateixes característiques tècniques, fabricades amb xapa galvanitzada ondulada i ancorades en una base de formigó armat disposades de manera que la seua càrrega es realitzarà des del camió-cisterna sense accedir a l'interior del recinte sanitari de l'explotació.  
La càrrega d'animals per a l'enviament exterior únicament es realitzarà en la nau de deslletament C on es produiran els gorrins, en les naus A i B es disposaran molls de càrrega en la cara sud per a l'arreplega de cadàvers o porques per a infermeria, que permeten realitzar aquesta operació sense accés directe a l'explotació.  
La xarxa d'arreplega de dejeccions estarà formada per fosses davall les naus coincidents amb les línies de parcs en cada una de les quatre naus ramaderes que conformen la zona de producció de l'explotació porcina. La capacitat d'emmagatzematge total d'aquestes fosses és de 1450,66 m³. La necessitat de disposar d'una capacitat de retenció mínima de 3 mesos alhora que evitar l'accés del tractor per a arreplega de purins a l'interior de l'explotació porcina obliga a l'execució d'una bassa d'emmagatzematge de 363 m³.  
A l'interior de les dependències amb animals de les naus A, B, C i D es facilitarà la circulació de l'aire, de forma natural amb obertura automàtica de finestres, i de forma artificial per mitjà d'extractors per damunt de l'alçària dels animals. Es disposarà de control ambiental de la temperatura, tant a l'hivern com a l'estiu, per mitjà de calefacció produïda per caldera de combustible sòlid (biomassa) i refrigeració a través d'un sistema de refredament en les naus B i C, mentre que en les naus A i D únicament es necessitarà control ambiental de les necessitats climàtiques per mitjà de ventilació dinàmica.  
El paviment interior de les naus de l'explotació porcina presenta dos zones, els corredors i els parcs dels porcs. En els parcs es disposa una zona amb paviment rugós a base de solera de formigó armat i la resta consisteix en reixeta PVC, per a desaiguar purins en fosses inferiors. En els dos corredors longitudinals de les naus B i C i en els transversals situats a l'interior de cada sala es disposa d'un paviment rugós de formigó armat.  
La bassa d'emmagatzematge de purins disposarà de segellat per mitjà de geotèxtil Polyfelt TS-700 de 280 g/m² amb una resistència a perforació de 3000 N i una resistència a la tracció de 18 KN/m, una capa drenant i damunt una capa d'una geomembrana flexible a base de làmina de policlorur de vinil plastificat PVC-P de 1,5 mm de grossària, disposada en bandes contínues des de la coronació fins al fons amb unions per cavalcament termosoldades.  
L'explotació disposarà en les quatre naus d'un sistema automàtic d'alimentació del pinso per mitjà d'espiral transportadora o de cadenes i de sistema centralitzat de subministrament d'aigua fins als abeuradors integrats en tremuges tipus «holandeses». Es consideren abeuradors de cassoleta PVC, amb vàlvula de nivell constant, amb un consum puntual màxim de 7.200 litres/minut.  
La instal·lació d'aigua potable procedirà d'una captació d'aigües subterrànies de 220 metres de profunditat entubada de 180 mm, executada en el nord de la parcel·la 98, des d'on escometrà a l'explotació i a les distintes edificacions.  
L'explotació porcina executarà una connexió elèctrica en baixa tensió procedent d'un centre de transformació intempèrie, propietat de la companyia Iberdrola, situat a 420 metres, en les proximitats del Mas de Rosca, al nord-est de la parcel·la d'ubicació de l'explotació en projecte, es disposa una potència sol·licitada de 20 kW.  
Tramitació administrativa  
En data 15 de desembre de 2015 s'inicia la tramitació de l'expedient d'avaluació d'impacte ambiental, amb la remissió per part de la Direcció Territorial de Castelló de la Conselleria d'Agricultura, Medi Ambient, Canvi Climàtic i Desenvolupament Rural, de la documentació relativa al projecte d'explotació porcina de mares reproductores per a la producció de gorrins, amb capacitat per a 748 places, ubicada en les parcel·les 98 i 101 del polígon 23, partida el Medissé del terme municipal de les Coves de Vinromà, promoguda per Moberse, CB. La dita documentació consta d'estudi d'impacte ambiental i còpia de l'expedient administratiu municipal.  
L'expedient administratiu municipal inclou els següents informes, autoritzacions i certificats:  
- Informe tecnicosanitari favorable de la Direcció General de Salut Pública de Castelló, de data 17 de novembre de 2015.  
- Certificat de compatibilitat urbanística municipal favorable per a la parcel·la 101, del polígon 23, de data 15 de juliol de 2015.  
- Certificat de compatibilitat urbanística municipal favorable per a la parcel·la 98, del polígon 23, de data 13 de maig de 2015.  
- Informe de l'arquitecte municipal, de data 25 de novembre de 2015.  
- Autorització de prospecció arqueològica, de la Direcció Territorial d'Educació, Investigació, Cultura i Esport de Castelló, de data 18 de novembre de 2015.  
- Informe favorable de l'ajuntament en què es valora la incidència de l'activitat sobre matèries que són de competència municipal, emés en data 27 de novembre de 2015.  
En data 18 de febrer de 2016 es realitza un requeriment d'esmena de documentació al promotor, amb remissió de còpia a l'òrgan substantiu. Se sol·licitava la remissió del projecte d'activitat així com l'ampliació de diversos aspectes del contingut de l'estudi d'impacte ambiental.  
  
En data 1 de març de 2016, l'Ajuntament de les Coves de Vinromà remet cd amb còpia de la documentació presentada pel promotor en l'ajuntament.  
En data 7 d'abril de 2016 es realitza nou requeriment al promotor, per considerar incompleta la documentació aportada. Es remet una còpia del requeriment a l'ajuntament.  
El 13 de maig de 2016, la Direcció Territorial de Castelló, remet la documentació presentada pel promotor en resposta al requeriment.  
  
El 20 de juny de 2016 el promotor remet documentació complementària.  
El 24 de juny de 2016 l'ajuntament remet documentació addicional aportada pel promotor.  
El 21 de juliol de 2016 es realitza nou requeriment de documentació al promotor a través de l'òrgan substantiu, per resultar insuficient la documentació aportada per a la resolució de l'expedient.  
El 25 d'agost de 2016 l'ajuntament remet documentació presentada pel promotor en resposta al requeriment.  
El 16 de setembre de 2016 l'ajuntament remet certificat del resultat de la informació pública i còpia de les dues al·legacions presentades.  
  
El tràmit d'informació pública del projecte es va dur a terme per terme de trenta dies, per mitjà de la inserció del corresponent anunci en el Butlletí Oficial de la Província de Castelló núm. 94, de data 4 d'agost de 2016, així com en el tauler d'edictes i en la pàgina web de l'ajuntament. Segons certifica l'Ajuntament, durant l'esmentat termini es van presentar dins del termini i en la forma corresponent les al·legacions següents:  
- Denis John Green i Wendy Louise Rose Green al·leguen la perillositat de la circulació de camions pesants pels camins d'accés a la zona, l'efecte perjudicial dels sorolls i olors, l'impacte sobre el paisatge, així com l'efecte que puguen tindre les aigües residuals sobre els aqüífers.  
- L'empresa Fobesa indica que compta amb 2 captacions d'aigua per a reg en la parcel·la 501 del polígon 23 del terme municipal d'Alcalá de Xivert, amb concessió administrativa atorgada per la Confederació Hidrogràfica del Xúquer i que hauran de determinar-se les mesures preventives corresponents, si és el cas, perquè l'activitat sol·licitada no interferisca en l'activitat i/o instal·lacions desenvolupades per Fobesa.  
  
En data 26 de gener de 2017 es realitza nou requeriment de documentació a l'ajuntament i al promotor.  
En data 20 de febrer de 2017 es completa l'expedient amb la remissió per l'ajuntament del projecte d'activitat i la resta de documentació sol·licitada.  
Consideracions ambientals  
Ubicació  
L'explotació se situarà en la partida el Medissé, al sud del terme municipal de les Coves de Vinromà, contigu amb el terme municipal d'Alcalà de Xivert, en una zona de cultius fruiters de secà, principalment ametlers i garroferes i últimament algunes transformacions a finques de cítrics en regadiu.  
Es troba a uns 560 m de sòl urbanitzable dotacional i a uns 700 m de sòl urbanitzable industrial. Segons el certificat de compatibilitat urbanística municipal de data 13 de maig de 2015, i l'ampliació d'aquest, de data 15 de juliol de 2015, l'activitat projectada és compatible amb la normativa i el planejament urbanístic municipal. S'aporta, així mateix, informe dels serveis tècnics municipals, de data 22 de febrer de 2017, en el qual s'indica que no s'observa incompatibilitat entre la instal·lació amb els usos permesos en el polígon, en no estar previst la possibilitat d'instal·lar en el sector B una àrea de soterrament de cadàvers d'animals, instal·lació de tractament de fem ni fems municipals.  
  
D'acord amb l'informe d'agricultura, de data 17 de juny de 2015, la distància des del lloc on el sol·licitant pretén construir l'explotació de bestiar porcí respecte a altres explotacions de la mateixa espècie és superior a 1.000 metres i respecte al nucli urbà és superior a 1.000 metres, la qual cosa està d'acord amb la normativa de distàncies establides en el Reial decret 324/2000, sobre ordenació d'explotacions porcines i la llei de ramaderia de la Comunitat Valenciana.  
  
La localització del projecte no afecta espais de la Xarxa Natura 2000, ni cap altra figura de protecció ambiental regulada per la Llei 11/1994 d'espais naturals protegits de la Comunitat Valenciana. Així mateix, segons el BDB, no consta la presència d'espècies prioritàries en l'entorn immediat de l'activitat. Tan sols una xicoteta superfície en l'extrem sud-oest de la parcel·la 98 és terreny forestal però no es veurà afectada per les construccions. El segon accés a l'explotació que es va projectar inicialment en aquesta zona finalment no es realitzarà, segons indica el promotor en informe de data 13 de febrer de 2017. En tot cas, s'haurà de respectar el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
Principals impactes deguts a l'activitat descrits en l'EIA  
1. Fase de construcció  
No s'han descrit en l'estudi d'impacte ambiental. Hauran de considerar-se la contaminació atmosfèrica per emissió de pols durant les tasques de moviment de terres, la contaminació acústica produïda per la maquinària de construcció, la possible contaminació de l'aigua subterrània i superficial produïda per una mala gestió dels residus i per la presència de vehicles i maquinària. S'adoptaran les mesures correctores i preventives adequades per a reduir els possibles impactes durant aquesta fase, com ara regs periòdics durant els moviments de terres, manteniment adequat de la maquinària, així com la gestió adequada dels residus produïts durant l'excavació i construcció de les naus.  
  
2. Fase d'explotació  
- Impacte sobre la qualitat de l'aire.  
En l'explotació es produeixen les emissions següents:  
- Amoníac, en les fosses davall de les quals s'ubiquen els allotjaments on s'emplacen les porques en les quatre naus de gestació, maternitat, deslletament i reposició.  
- Amoníac en la bassa d'emmagatzematge de purins.  
- Òxid nitrós, en les fosses dels allotjaments.  
- Metà, per fermentació entèrica.  
També es produeixen emissions d'amoníac, òxid nitrós i metà durant l'aplicació dels purins en els camps de cultiu.  
- Impacte per olors.  
Les males olors generades per l'activitat procediran de les emanacions d'amoníac, òxid nitrós i metà produïdes per la fermentació dels purins a l'interior de les naus. També es produeixen emissions durant l'aplicació dels purins al terreny.  
La grandària i ubicació de l'explotació allunyada del nucli urbà de la població més pròxima a 3,77 km en línia recta permet afirmar que de les instal·lacions permanents de l'activitat no es produiran molèsties a la població.  
El funcionament de la calefacció per mitjà de sòl radiant amb circulació d'aigua calenta, que utilitza com a combustible biomassa, podria produir fums per mala combustió, per la qual cosa el promotor optarà per la mescla d'un combustible d'alt poder calorífic, com la pinyolada, que es mesclarà amb un altre més net com és la corfa d'ametla però de major facilitat de combustió i menor arrossegament d'olors residuals.  
En la sala de caldera es preveu ximenera per a eixida de fums en la caldera de biomassa per mitjà de doble xapa d'acer inoxidable amb aïllament de llana de roca a l'interior, de diàmetre 250 mm que sobreeixirà 2,5 metres del nivell de carener de l'adossat F que l'alberga.  
- Impacte sobre la hidrologia.  
Sobre les aigües subterrànies l'impacte seria important si els purins es filtraren al subsòl. S'ha considerat l'execució de les fosses de dejeccions amb estructura de formigó armat hidrofugat, és a dir, s'assegurarà la impermeabilitat del formigó i no es produiran afeccions a la hidrogeologia de l'entorn. La bassa d'emmagatzematge de purins s'executarà amb talussos excavats en terra i compactats amb tot-u i serà segellada i impermeabilitzada amb geotèxtil Polyfelt TS-700 de 280 g/m² amb una resistència a perforació de 3.000 N i una resistència a la tracció de 18 KN/m, una capa drenant i damunt una capa d'una geomembrana flexible a base de làmina de policlorur de vinil plastificat PVC-P d'1,5 mm de grossària, disposada en bandes contínues des de la coronació fins al fons amb unions per cavalcament termosoldades. El tècnic redactor certifica la impermeabilitat i estanquitat de les fosses d'arreplega de dejeccions i de la bassa d'emmagatzematge de purins.  
  
Les aigües dels lavabos i neteja s'uniran amb els purins i s'evacuaran conjuntament en les fosses de dejeccions i fossa de purins. Les aigües pluvials sobre les cobertes de les naus no s'arrepleguen ni s'aprofiten aboquen directament al sòl sense escolaments, ja que l'entorn de la zona ho permet.  
- Impacte sobre la fauna.  
L'impacte que es produirà durant la construcció de les naus serà moderat i temporal en els quatre mesos de termini d'execució de les obres, per fugida i alteració dels animals en estat salvatge. L'impacte temporal sever podria vindre produït per la propagació de malalties contagioses i epidèmies, des dels animals estabulats cap a la fauna silvestre que podria ser vector transmissor (ratolins, rabosots i porcs senglars són animals que ronden les explotacions ramaderes en busca d'aliment), per això s'exigixen mesures preventives.  
- Impacte sobre la vegetació.  
Afecció sobre una superfície d'11.278 m² (6.318 m² ocupats per ametlers i 4.960 m² de garroferes), dels quals 4.902,75 m² corresponen a les naus i edifici de serveis «E» i a la bassa d'emmagatzematge de purins «H» i la resta, 6.375 m² a zona de circulació, reculades sense ús i al camí d'accés a través de la parcel·la 98 i els vials d'aproximació al perímetre de l'explotació porcina per a càrrega/descàrrega de pinso, animals i dels purins.  
No hi ha ocupació de sòl forestal ni d'un altre tipus de sòl amb protecció urbanística.  
- Impacte sobre el paisatge.  
L'impacte de l'edificació sobre el paisatge és mínim i compatible amb l'entorn ja que, encara que la superfície ocupada és considerable, l'alçària sobre el terreny de 4,40 metres en cornisa i 6,73 metres en carener és reduïda i no crea grans distorsions en l'entorn visual circumdant.  
  
L'obra projectada comportarà les següents afeccions sobre el paisatge:  
- La tanca perimetral de l'explotació porcina (470 ml) i la tanca addicional del recinte sanitari (82 ml) es realitzarà amb malla ròmbica lacada en verd fosc i en el seu perímetre s'aniran plantant bardisses i oliveres que amb el temps la faran cromàtica.  
- En l'execució de les obres no es necessitaran desmunts sinó únicament explanacions d'un metre màxim d'alçària per a anivellació del terreny on s'emplaçaran les quatre naus ramaderes, no són visibles des de cap camí, carretera o una altra infraestructura civil utilitzada pel trànsit en general.  
- No es veurà afectada cap via pecuària ni camí cadastral.  
Es prendran mesures a l'hora de consolidar les noves construccions sobre l'entorn visual, concretament amb coberta de les naus de plaques de fibrociment amb acabat en color granat «bordeus», que eliminaran l'efecte espill de les xapes d'acer galvanitzat.  
L'acabat exterior dels tancaments de formigó prefabricat exteriors per mitjà de pintada amb color gris permetrà que es dissimule l'efecte visual respecte al terreny circumdant, dominat per les parets dels bancals, de semblant color.  
- Impacte sobre el patrimoni cultural i arqueològic.  
No hi ha vies pecuàries pròximes, ni construccions rurals, ni s'afecten estructures de pedra seca. S'adjunta informe favorable de la Direcció General de Cultura i Patrimoni, de data 21 de juliol de 2016.  
  
- Sorolls i vibracions.  
El soroll que es generarà en l'explotació serà el produït pels animals i per la maquinària. La maquinària a instal·lar en les distintes naus es resumeix en els 22 motoreductors de funcionament del sistema d'alimentació amb espirals i de cadenes, els 6 motoreductors d'elevació de les finestres de la nau de gestació (A) i de la nau C de reposició, els 4 motoreductors d'accionament de les trapes de ventilació en les naus B (paritoris) i C (deslletament), així com les dues bombes del sistema de refredament d'aquestes naus B i C. També es consideren els 8 extractors helicoïdals d'1,00 CV en la nau A de gestació, els 7 extractors de 0,50 CV de ventilació de la nau C, els 10 extractors de 0,75 CV de la nau B per a ventilació forçada, i els ventiladors calefactors.  
  
El màxim nivell de pressió sonora global transmés als habitatges més pròxims (3.770 metres del nucli urbà de Torreblanca) serà de 38 dB, per la qual cosa els nivells de recepció interns en l'habitatge més pròxim no superaran els límits establits, xifrats en 70 dB(A) de dia i 60 dB(A) en horari nocturn, i per tant no s'hauran d'adoptar mesures correctores, es considera suficient l'aïllament de la coberta.  
  
- Consum de recursos.  
Aigua: l'aigua consumida en l'explotació es destina a alimentació dels animals, a la neteja de les instal·lacions i aigua sanitària en WC i vestuari, amb un consum anual estimat de tota l'explotació de 8 418 m³. Aquest consum no afectarà el conjunt d'aigües subterrànies de la zona, ja que l'aqüífer del sistema Maestrat no està sobreexplotat, i a més s'enquadra dins de la U.H. 8.07, amb risc baix d'afecció a la resta d'unitats. S'aporta informe de la Confederació Hidrogràfica del Xúquer, de data 20 de maig de 2016, en el qual s'indica que la concessió d'aigua subterrània sol·licitada, d'un volum màxim anual de 13.423 m³/any per a reg per goteig d'ametlers i ús ramader (granja porcina), és compatible amb el pla hidrològic de la demarcació hidrogràfica del Xúquer. Així mateix, s'hi adjunta sol·licitud de concessió d'aigües subterrànies, de data 21 de setembre de 2015, que està pendent de resolució.  
  
- Impactes derivats de la gestió del fem.  
Els purins generats en l'explotació s'utilitzaran després de la seua fermentació adequada i després d'un període de retenció mínim de tres mesos per a l'adob orgànic d'una sèrie de parcel·les agrícoles. S'aporta un pla d'abonat adequat, amb suficient superfície per a la gestió dels purins generats i que compleix la normativa vigent. No obstant això, la granja haurà de comptar amb un llibre de registre en què s'anotaran totes eixides de purins que es produïsquen, indicant: data, identificació de les parcel·les que s'han d'adobar i volum de purins aplicat en cada una d'elles. Aquest llibre estarà actualitzat i a disposició de l'autoritat substantiva o ambiental sempre que aquestes ho requerisquen.  
  
Mesures correctores proposades en l'EIA.  
- Barreres per a disminuir el risc de difusió de malalties infectocontagioses:  
a) La protecció contra agents transmissors de malalties es garantirà en estar tota l'explotació porcina aïllada de l'exterior per mitjà de tanca perimetral de 470 ml en un recinte de 9.550 m². De la mateixa manera, el recinte ocupat per la bassa d'emmagatzematge de purins, separat de la resta de l'explotació porcina també estarà tancat perimetralment. Amb la finalitat que els vehicles no hagen d'accedir a l'interior de l'explotació s'ha creat un subrecinte sanitari delimitat per tanca de 82 ml.  
  
b) En el camí d'accés nord a la parcel·la 98 i abans d'entrar al recinte tancat es disposarà un gual sanitari dotat amb llança d'aigua a pressió per al llavat de les rodes dels vehicles que hi accedisquen, amb la finalitat de garantir la protecció contra agents transmissors de malalties.  
  
c) Les sitges d'alimentació de les quatre naus porcines s'han ubicat de manera que seran accessibles des de l'exterior de l'explotació per a descàrrega del pinso sense accedir a l'explotació. Igualment la càrrega-descàrrega d'animals es realitzarà sense haver d'accedir al recinte sanitari.  
d) Es disposarà la instal·lació de malles ocellaires en la totalitat de les finestres i trapes d'entrada d'aire de les quatre naus porcines, en nombre total de 127, formades per fils d'acer.  
e) En les dotze portes d'accés a les naus s'executaran pediluvis de 7 cm de profunditat per al calçat.  
f) Eliminació d'animals morts: es disposarà d'un contracte per a la retirada i arreplega de cadàvers per l'Associació d'Usuaris de Casetes de Recollida de Cadàvers de la Província de Castelló. S'hi adjunta còpia del compromís de subscripció de l'assegurança de l'explotació en projecte, per a 748 porques reproductores.  
g) Durant el buit sanitari després de cada engreixament es realitzarà una neteja i desinfecció de tota la nau, profilaxi antiparasitàries i vacunals, i el personal disposarà de vestuari adequat d'ús exclusiu en l'explotació.  
h) Contenidors per a arreplega de restes de medicaments zoosanitaris i útils, per mitjà de retirada pel mateix gestor autoritzat. S'hi adjunta còpia del compromís de subscripció de contracte amb el gestor autoritzat.  
- Correcció de l'impacte per producció de residus i abocaments:  
L'activitat produeix residus i abocaments contaminants:  
- 5.442 m³ de purins generats per les dejeccions dels porcs. Valoritzable com a adob.  
- 18 m³ d'aigües residuals WC, que es depuraran per mitjà d'un depòsit decantador de sòlids i depòsit dotat d'un filtre biològic, i es procedirà periòdicament a la retirada dels llots arreplegats en el depòsit decantador i el líquid depurat s'afegirà al depòsit de purins per al seu ús en l'adobament organicomineral de camps de cultiu.  
  
- Residus procedents de restes de medicaments d'ús zoosanitari, a retirar i gestionar per gestor autoritzat. Es disposarà de dos contenidors per a arreplega de restes de medicaments zoosanitaris i útils, que seran retirats pel gestor autoritzat contractat.  
- Cadàvers que es gestionaran per mitjà de retirada a una caseta municipal i posteriorment tractament per gestor autoritzat.  
Les fosses d'arreplega de purins s'executaran amb formigó armat amb additiu hidròfug, per la qual cosa no es produiran filtracions al subsòl i per tant no es produirà contaminació subterrània. La bassa d'emmagatzematge de purins disposarà de segellament per mitjà de geotèxtil, una capa drenant i damunt una capa d'una geomembrana flexible a base de làmina de policlorur de vinil plastificat PVC-P de 1,5 mm de grossària, disposada en bandes contínues des de la coronació fins al fons amb unions per cavalcament termosoldades. El tècnic redactor certifica la impermeabilitat i estanquitat de les fosses d'arreplega de dejeccions i de la bassa d'emmagatzematge de purins.  
- Tractament desinfectant i desodorant dels purins:  
Els parcs d'engreixament es netejaran amb aigua a pressió per mitjà de la llança d'aigua a 180 atmosferes, que redueix el consum d'aigua i, per tant, la producció de purins. D'aquesta manera, els excrements i residus cauen pels slats i reixetes a les fosses de dejeccions, des de les quals hi haurà comunicació, per mitjà d'arquetes sifòniques i canonades de PE amb el depòsit de formigó per a emmagatzematge de purins a on desembocaran.  
Els purins es trauran cada tres mesos per mitjà del tractor tanc propietat del promotor, tractat amb el complex de fermentació Tradilyse que, utilitzant la tècnica Cobiotex, permetrà el control de la transformació de les dejeccions i la transformació de la majoria del nitrogen soluble en nitrogen proteic bacterià, alhora que reduirà les olors. Posteriorment es transportarà a les diverses parcel·les agrícoles de què es disposa d'autorització per a adobar-les. El tractament amb el complex de fermentació es realitzarà per mitjà d'aplicació del producte, tant en les fosses de dejecció com en la bassa d'emmagatzematge.  
  
Es procedirà a treballar les terres agrícoles abans de 24-48 hores des de l'aplicació dels purins.  
Pla de vigilància ambiental  
El pla de vigilància ambiental que es proposa consisteix en la consecució i el manteniment de les mesures correctores proposades:  
Cada 3 mesos es vigilarà la correcta impermeabilització de la bassa i de les fosses d'arreplega de dejeccions per mitjà d'inspecció visual que no s'observen taques humides en els voltants de les naus o de la bassa, detectables també per la proliferació d'herbes tipus gram o semblants que puguen denotar presència d'humitats davall la terra. També es vigilarà que el geotèxtil i la geomembrana de recobriment de la bassa no presente ruptures.  
Durant els tres mesos de la tardor només i prèviament a l'adobament d'hivern s'afegirà a les fosses de purins un producte del mercat que rebaixe la demanda biològica d'oxigen, que tampone l'augment del pH dels purins i millore la seua qualitat equilibrant el seu contingut en N, P, K.  
Es vigilarà la correcta aplicació dels purins disposant del llibre de registre actualitzat amb les parcel·les on s'aplique, fent constar per a cada parcel·la i en cada aplicació la data i la quantitat de purins aplicat; es disposarà sempre d'autorització dels titulars i en el cas que alguna parcel·la cause baixa s'actualitzarà el llibre de registre amb noves parcel·les d'igual o superior superfície apta i es comunicarà a l'òrgan ambiental.  
Consideracions jurídiques  
El projecte examinat constitueix, segons el que preveu l'annex I, apartat 1 h) del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell.  
  
En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent  
Resolució  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'explotació porcina amb capacitat per a 748 mares reproductores per a la producció de gorrins de 20 kg, ubicada en les parcel·les 98 i 101, del polígon 23, del terme municipal de les Coves de Vinromà, província de Castelló, promogut per Moberse, CB, sempre que es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
  
1. L'explotació porcina s'ha avaluat per a una capacitat màxima de 748 porques reproductores. Qualsevol increment d'aquesta capacitat requerirà la revisió de la declaració d'impacte ambiental.  
2. Prèviament a l'obtenció de la llicència ambiental, haurà de disposar de concessió d'aigües subterrànies de Confederació Hidrogràfica del Xúquer, per al volum requerit per l'explotació.  
3. Es realitzaran regs periòdics durant els moviments de terres a realitzar en la fase de construcció.  
4. Es realitzarà el manteniment adequat de la maquinària utilitzada per a l'excavació i construcció de les naus.  
5. Els residus produïts durant l'excavació i construcció de les naus es gestionaran adequadament per gestor autoritzat.  
6. L'aplicació dels purins es realitzarà seguint el codi de bones pràctiques agràries establit en l'Ordre 7/2010, de la Conselleria d'Agricultura, Pesca i Alimentació.  
7. El titular mantindrà un llibre de registre actualitzat amb les parcel·les on s'efectue l'aplicació dels purins. En aquest registre s'anotaran totes les eixides de purins que es produïsquen, indicant: data, identificació de les parcel·les que s'han d'adobar, cultiu i volum de purins aplicat en cada una d'elles. Així mateix, es comptarà en tot moment amb les autoritzacions actualitzades dels titulars de les parcel·les. En el cas que alguna parcel·la cause baixa serà substituïda per una altra o altres que compten amb una superfície equivalent als efectes d'adobament i es comunicarà a l'òrgan ambiental. El llibre de registre estarà actualitzat en tot moment i a disposició de l'autoritat substantiva o ambiental sempre que aquestes ho requerisquen.  
8. Es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
9. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets estimen pertinents.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 21 de març de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 27 d'abril de 2017.- El director general de Medi Natural i d'Avaluació Ambiental: Antoni Marzo i Pastor.